LidanRubinov/Halacha-QA huggingface dataset:
שאלה: ביטול ברוב: רציתי לדעת, מה הסברא לומר (כמו שאומר הר"ן בנדרים נב.) שקשה יותר לבטל "מין במינו" מאשר "מין בשאינו מינו"? (לכאורה אף נראה להיפך- לדבר שונה יש השפעה גדולה יותר מאשר דבר דומה)
תשובה: הר"ן מסביר שהיסוד בביטול הוא שצריך להיות "עימות" בין מיעוט לרוב. במין במינו אין עימות כזה. לדוגמא: רבי יהודה סובר שמין במינו לא בטל, ולכן אם למשל התערבב ליטר של חלב מבהמה טמאה במאה ליטר של חלב מבהמה טהורה אין ביטול והכל אסור, כי מבחינה מציאותית איננו רואים מיעוט אלא הכל נראה אותו דבר. אבל מין אחד שהתערבב במין אחר אפשר לראות עימות שבו הרוב גובר על המיעוט. חכמים, לעומת זאת, סוברים שגם מין במינו בטל ברוב, כי איננו מסתכלים במציאות, שזה חלב וזה חלב ואין עימות, אלא במושגים ההלכתיים, שהרי זה נקרא איסור וזה נקרא היתר, ולכן יש עימות שבו הרוב גובר על המיעוט. אבל באמת איפה שאין עימות בכלל כולם מסכימים שאין ביטול, ולכן יש כלל ש"היתר בהיתר לא בטיל".
שאלה: חנוכת הבית אחרי שיפוץ: קניתי בית לפני 23 שנים הבית היה קטן מאוד. לפני 17 שנים הגדלתי את הבית תוספת של 150 מ"ר. אנחנו שומרי מצוות. אני לא יודעת מי אמר לבעלי שאין צורך לעשות חנוכת בית כי זה רק תוספת ולא בית חדש. לא עשינו חנוכת בית וכל הזמן כשקורה משהו נכנסת לי במחשבה שכל הצרות באות עלינו בגלל שלא עשינו חנוכת בית. האם זה נכון, האם אני חייבת לעשות חנוכת בית או שאין צורך?
תשובה: חנוכת הבית הינו מנהג יפה שמטרתו להתחיל את החיים בבית החדש בקדושה. הבן איש חי (פרשת ראה אות ז) כותב שעל תוספת בבית אין צורך לעשות חנוכת הבית. איני יודע מדוע יש לך צרות אבל וודאי שלימוד תורה קבוע בבית ובעיקר בלילה עוזר לשמירה על הבית.
שאלה: תענית חתן בט"ו באב: ב"ה י"ג מנחם אב תשס"ט חתן ביום חתונתו מתענה. האם גם כאשר החתונה בתאריך ט"ו אב?
תשובה: בט"ו באב אין מתענין ואפילו חתן וכלה לא מתענים ביום זה. (ועיין משנה ברורה סימן תקעג).
שאלה: תוקפו של ט"ו באב בימינו: מה תוקפו של ט"ו באב בימינו? בציבור הכללי הוא נתפס כ חג האהבה אך מהו היחס התורני ליום זה?
תשובה: המשנה במסכת תענית אומרת לא היו ימים טובים לישראל כט"ו באב ויום הכיפורים שבה היו יוצאות בנות ירושלים וחולות בכרמים וכו'. יום זה היה יום טוב מפני כמה סיבות הנזכרות בגמרא: א. פסקו מתי מדבר למות. ב.הותרו שבטים לבוא זה בזה. ג.פסקו לכרות עצים למזבח, כלומר, סיום מצוה. כל זה מבואר בסוף מסכת תענית. זה היה יום של שמחת מצות לא ח"ו של הפקרות ומתירנות אסורה.
שאלה: תביעה ייצוגית בבית משפט: האם מותר לפי ההלכה להגיש תביעה ייצוגית על עוול שנעשה לקבוצה מסויימת אע"פ שזה נעשה בבית דין שהוא לא תורני?
תשובה: מותר להגיש תביעה יצוגית משום שהחברה המזיקה, כמו שאר החברות בשוק, קיבלה על עצמה לפעול כפי הכללים הנהוגים במדינת ישראל ויודעת מראש שאם תעשה עוול או תגרום היזק תצטרך לפצות, ופועלת על דעת זה. צריך לפנות בכל תביעה לבית דין הדן ע"פ ההלכה היהודית. אם הנתבע מסרב לבוא, נותן בית הדין כתב היתר לפנות לערכאות אזרחיות. אולם אם ידוע וצפוי מראש שהנתבע לא יגיע לבית הדין, כתב הפת"ש בסימן כ"ו שניתן לתבוע באופן ישיר בערכאות ואין צורך לפנות לבית הדין. הרב ניר אביב
שאלה: עבודה בבית חולים כולל שבתות: אני אם חד הורית ל-9 ילדים. הוצעה לי עבודה בבית חולים במחלקה אנקולוגית. עבודה במשמרות ושבתות. לעיתים, על מנת להגיע בשבת אצטרך מונית. האם מותר לי? המצב הכלכלי קשה ומחייב אותי לעבוד משמרות.
תשובה: הטיפול בחולים שבסכנת נפשות דוחה שבת. צריך להתייעץ עם רב בית החולים איך לסדר את הנסיעה באופן המותר.
שאלה: טעות בברכות הנהנין: בירכתי בטעות על מאכל שהוא פרי האדמה בורא מיני מזונות ומיד הבחנתי בטעות שטעיתי מה עליי לעשות במקרה כזה? האם בורא מיני מזונות מוציא בורא פרי האדמה?
תשובה: הביאור הלכה מביא שברכת מזונות בדיעבד פוטרת את כל מיני האוכלים והמשקים חוץ ממים (שהרי אין להם ערך תזונתי), כמו שברכת שהכל פוטרת כל מיני מאכל ומשקה.
שאלה: להרוג גנב: האם לפי ההלכה מותר להרוג גנב כיוון שיש חשש שהוא יהרוג או שרק אם ברור לך שהוא בא להרוג מותר להרוג אותו?
תשובה: הדין שנאמר בפרשת משפטים של "אם במחתרת ימצא הגנב והוכה ומת אין לו דמים" נאמר גם במקרה של ספק, שהרי התורה ירדה לסוף דעתו של אדם שודאי אדם יקום להגן על ממונו והגנב יודע זאת ולכן בא גם ע"מ להרוג אם בעל הבית יתקיף אותו, חוץ ממקרה כמו של אב שבא על בן שבו ברור שלא בא על עסקי נפשות שהרי רחמי האב על הבן, אבל במקרים רגילים כתוב מפורשות שפוגעים אפילו בספק.
שאלה: פסיקה עצמאית של הרמב"ם: האם ייתכן מצב בו הרמב"ם יפסוק הלכה באופן עצמאי, כלומר, ללא מקור תלמודי או מקור אחר (ירושלמי, מדרשי הלכה, גאונים) אלא על פי עצמו?
תשובה: במקום בו הרמב"ם כותב "יראה לי" הכוונה היא שהרמב"ם לא מצא לדבר מקור מפורש לא בבבלי ולא בירושלמי וכו' אלא שכך נראה לו שזו דעת ח בשיקול דעתו לאחר שהבין את כל המהלך של ח ומסתבר לו כך בהכרח מתוך הסוגיות.
שאלה: נטילות ידיים: יש לי מספר שאלות על נטילות ידיים: לאחר נגיעה ברצפה מה עליי לעשות, האם יש לנטול ידיים? מה בנוגע לאחר נגיעה בשיער? הבנתי שלאחר יציאה משירותים יש לברך ברכה אשר יצר. אני לא יודע את הברכה, האם תוכל לומר לי אותה? האם אומרים אותה לפני או אחרי הנטילת ידיים?
תשובה: נטילת ידיים ממש יש ליטול רק בבוקר או לסעודת לחם. לאחר שרותים צריך לרחוץ ידיים ויש מהדרים ליטול בנטלה שלוש פעמים לסירוגין על כל יד. לאחר נגיעה בריצפה אין צורך ליטול ידיים וכן בשיער אלא אם כן אתה רוצה להתפלל או ללמוד תורה. ברכת אשר יצר אומרים לאחר נטילת הידיים. לכל עדה יש נוסח קצת שונה. רצוי להסכל בסידור את הנוסח שלך. מופיע בתחילת ברכות השחר.
שאלה: שידוכים מתמשכים: אני בן 23 ויוצא שנה פלוס לשידוכים, יצאתי די הרבה יחסית לזמן שאני נמצא בשידוכים (קרוב ל-20). אני לא מבין למה אבל בזמן האחרון, ובכלל בכל תקופת השידוכים, רוב מי שיצאתי איתם נותנות לי תשובות שליליות, אני באמת לא מבין למה (בד"כ הם אומרות לי שזה לא נראה להם למרות המידות והתכונות הטובות שהן מוצאות בי.). הקשר האחרון שהיה לי היה חודש וחצי וסופסוף חשבתי שזה זה ובסוף שוב אותה תשובה שלילית כמו תמיד.זה פשוט שובר אותי לגמרי כל היציאות הללו. רציתי לשאול : 1. האם יש משהו שאני יכול לעשות מלבד כמובן להתפלל לה. 2. האם מחובתי ל"הילחם" נגד הרגש שלי ולסלוח למי שפגעה בי אחרי שיצאה איתי תקופה ובסוף החליטה שלא כי מההתחלה לא נראה לה -אני לא מבין את זה למה היא לא אמרה לי זאת מהתחלה-למה אני אמור לסלוח לה (נמאס לי להיפגע כל פעם מחדש ואח"כ להכריח את עצמי לסלוח)? ברצוני לציין- שאני לא עושה עניין מכל תשובה שלילית.
תשובה: 1. בנוגע למה ניתן לעשות יש מקום לבדוק האם יש משהו שגורם לך שאתה לא קורא נכון את המציאות. לפי דבריך כנראה שהיו מספר מקרים רב שבהם חשבת שהדברים הולכים ומתפתחים לכיוונים חיוביים ופתאום נאמרת לך תשובה שלא תואמת את מה שאתה רואה. לשם כך צריך להפגש עימך בצורה עמוקה יותר בכדי לנסות לעזור לך. יתכן שיש משהו בשלבים המתקדמים שבהם אתה מגיב בצורה שמרתיעה את בנות הזוג. אולי אתה מאד רוצה להתחתן ומשום כך אתה מאד מהיר בהתקדמות בקשר. אתה צריך ללמוד לפתח את הקשרים בקצב שיוכל יותר להתאים לבת הזוג. אולם יתכן שאין קושי מוגדר ואתה צריך להמשיך מתוך תפילה ואמונה להמשיך בהשתדלות בענין. 2. לא ברור לי מדוע אתה כועס או פגוע מהבנות. כשנכנסים לקשר של הכרות, מראש שני הצדדים באים בתנאי שמנסים להתקרב ולהכיר. מנסים להיות גלויים ופתוחים עד כמה שניתן וזאת גם בידיעה שיש סיכוי שהקשר לא יבשיל לכדי קשר של קיימא. כך הדברים יכולים להתפתח והבדק. נכון שמצב זה גורם לפעמים למפח נפש אולם אין כאן פגיעה מכוונת או כדומה. לכן אני לא חושב שהם פגעו בך או שהם צריכות לבקש סליחה. גם במקרים שבת אומרת שהיא מהתחלה חשבה שזה לא מתאים ובכל אופן המשיכה אין הכוונה שהיא עשתה זו בכדי לפגוע בך. יש מקרים רבים שבהם באופן בסיסי נראה שזה לא מתאים ובכל אופן מנסים להמשיך בכדי לבדוק ולהיות ודאי בהחלטה להפרד. גם בנות לא אוהבות סתם למשוך קשר ללא תועלת. במקרים רבים הבנות מצפות שהאיש יהיה זה שיותר מנהיג את הקשר והם תולות את השאלה שנוגעת להמשכת הקשר או הפסקתו באיש. הדברים נמשכים וכשהדברים מתקדמים אז הבת תופסת את עצמה ומכריעה שבעצם הקשר לא מתאים לה. אם הענין מאד פוגע בך אתה יכול בקשרים הבאים לומר למי שאתה נפגש שאתה מצפה שאם זה לא מתאים אזי שלא תהינה פגישות בשביל ספק ספיקא. אני בכל אופן מציע שלא תנקוט בדרך זו. כדאי הסבל שאתה סובל בכדי לאפשר לעצמך לפתח קשרים בלי לחץ ובלי צפיות שחונקות את האפשרויות לפתח קשרים.
שאלה: כתיבת מזוזות בכלי מ"ניקל": האם מותר לכתוב מזוזה בכלי העשוי מ"ניקל": (סוג של אלומיניום.) ואין בזה חשש כלשהו או משום "לא תניף ברזל", והאם זה לכל הדעות?
תשובה: מותר.
שאלה: השתתפות בחתונה קונסרבטיבית: האם ניתן להשתתף בחתונה קונסרבטיבית של אחיינית? הדבר יכול להתפרש כאישור למנהגם על ידי בני משפחה אחרים שאינם שומרי תורה ומצוות?!
תשובה: אין להשתתף בחתונה כזאת כלל כדי שלא יראה שיש לגיטימציה לחתונות כאלו.
שאלה: ברכה על טוסט: האם צנימים או טוסט העשויים מלחם שנילוש ונאפה ע"מ להכין ממנו צנימים או טוסט ברכתו מזונות כדין פת הבאה בכיסנין? (הפירוש של מילוי שייך בטוסט והפירוש של נכסס שייך בצנים)
תשובה: ברכת הזן כפת רגילה. הרב יאיר וסרטיל
שאלה: דין משקה למרק: האם למרק יש דין של משקה ע"מ להפטר בברכת "בורא פרי הגפן"? מה לגבי משקה קפוא או קרוש, כגון: גלידה, קרטיב (האם יש הבדל אם מיוצר באופן ביתי או תעשייתי) וכדומה?
תשובה: ע"פ, ההלכה מי שבירך על יין בתחילת הסעודה ברכת "בורא פרי הגפן" נפטר מלברך על כל המשקים שיבואו אח"כ וזה כולל, לכאורה, גם מרק ולא יברך עליו שוב "שהכל". לגבי דברים קפואים, נראה שאינם נפטרים וצריך לברך עליהם שוב, כי "בורא פרי הגפן" אינה פוטרת כל דבר שברכתו שהכל (כגון: גבינות או פטריות וכדומה) אלא רק משקים.
שאלה: בירור מחירים אצל המתחרים בעילום שם: קיבלתי משימה בחברת ההי-טק שבה אני עובד להתקשר למתחרים של החברה (מדובר בחברות בחו"ל) ולברר מה מחירי המוצרים שלהם שמתחרים במוצר שאנו מוכרים. חברות אלו אינן מפרסמות בציבור את מחיריהן וכמובן לא ירצו למסור אותם למתחרים. לכן שיטת הפעולה היא להתקשר בזהות בדויה, להעמיד פנים כאילו שאני מעוניין לרכוש את המוצר, ואז אני מקבל את המחירים. על פניו נראה שזו אונאה, אך מצד שני אין לחברה שלי כל דרך אחרת לברר את מחירי השוק, ואנו זקוקים למידע הזה כדי להתחרות. ידוע לי שהדבר מקובל ונעשה בתחום. האם זה מותר? מכל מקום, אני זקוק לייעוץ כיצד לנהוג - אינני רוצה לעבור על איסור אונאה, אבל אני אתקשה להסביר למנהלים שלי, שאינם שומרי מצוות, מדוע אינני יכול לבצע את המשימה. הסיבה לדחיפות היא שלמעשה כבר התחלתי בביצוע המשימה (כבר התקשרתי לכמה חברות), ואז פתאום קלטתי שאולי מדובר באיסור. כעת כבר מצפים ממני להגיש את המידע בקרוב ואינני יודע מה לעשות.
תשובה: אסור לרמות אף את הגוי או להטעותו, ולכן אסור לומר שאתה רוצה לקנות אם אינך מתכוון לכך. עם זאת אתה יכול לגרום לו להטעות את עצמו מבלי להוציא דבר שקר בפיך, כגון: שתשאל 'כמה עולה מוצר זה' וכדו' או לומר שאתה עושה לעצמך סקר מחירים מהו הזול ביותר מבין החברות וכו'. העיקר לא לשקר ולא לומר בפירוש שאתה מתכוון לקנות אלא להוציא בדרכים עוקפות, שהם בעצמם יבינו כן אם הם רוצים. הרב ניר אביב
שאלה: כשרות של תה: 1. האם מותר לקרוע תיון כשר (עם תעודת כשרות) ולהשתמש בתוכנו להכנת תה? 2.האם ייתכנו תולעים שרצים בתה עם תעודת כשרות של הרבנות שבעטיים יותר שימוש בתה רק בתיונים? 3.מה לגבי תה עם פרחי לבנדר יסמין וכו. 4. האם חובה להשתמש במקרה זה בבד נייר או אפשר להשתמש במסננת רגילה לחליטת תה (ממתכת)?
תשובה: פעמים יש מזיקי מחסן, ועל כן אין לקרוע את השקיות ולהשתמש בתמצית אלא א"כ נבדקו בצורה פרטנית על צלחת לבנה וכדו'. על כן, בכל הנזכר בשאלה זו עדיף להשתמש רק בתיונים ואז אין בעיות הלכתיות. מסננת רגילה איננה מונעת מעבר חרקים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: גבאי שלא רוצה לקבל כסף על עלייה בתורה: אני חזן בחלק מהתפילות בבית הכנסת, ואני מקבל כסף על כך שאני חזן. אצל עדות המזרח מוכרים את העליות בכסף, ואם אני קונה עלייה בשבת, לאחר השבת כשאני בא לשלם לגבאי, הוא לא רוצה לקבל, הוא אומר אתה חזן אתה לא צריך לשלם. מה גם שהוא טוען שאני אמרתי את סכום הכסף רק במכירה, ולא אמרתי את סכום הכסף כאשר עשו לי "מי שבירך" לאחר שעליתי לתורה. האם הגבאי שמבטל בליבו את הסכום פוטר אותי באמת מלשלם? או שאני צריך בלי שהגבאי יידע לשים את הכסף בקופות הצדקה של בית הכנסת? נ.ב. זה כבר קרה לי יותר מפעם אחת, ואני לא זוכר כבר כמה אני חייב. מה לעשות?
תשובה: אינני בטוח שהדבר בסמכותו של הגבאי שכן לא מדובר בכסף פרטי שלו אלא בכספי ציבור, ולכן, אם התחייבת לשלם עבור עליה לתורה אתה צריך לשלם, ואם אין הגבאי מוכן לקבל שים את הסכום שהתחייבת בקופת בית הכנסת.
שאלה: השתדלות בזמן מצוקה: השאלה שלי כללית ובאה להתיר לנו סבך ולברר דרך. יש לנו נכדה בת 9 שלפני שנתיים חלתה לצערנו במחלת הסרטן ומאז מטופלת. בעז"ה, היו עליות ומורדות במצבה והיא עברה מספר ניתוחים עם הסרה של כליה אחת ועם העלמות מפתיעה של הגידול, דבר שנחשב נס. בחודשים אלה התגלה שוב גידול בכבד אשר איננו מגיב לטיפולים ובבית החולים אזלו הכלים המקובלים. המחלקה מורכבת ממלאכים ממש והכול חיובי ולשביעות רצוננו. הילדה ב"ה ר. סובלת בעיקר מתופעות לוואי של התרופות ומתלוננת על הפרעות שונות. ב"ה היא פעילה ומתפקדת בתקופה זו כמעט ככל ילדי גילה. כמובן שהעובדה שלרופאים אין להציע תרופות ידועות לטיפול במצב קריטי זה, מדאיגות מאוד את המשפחה. מאז שהילדה חלתה כולנו נרתמנו, בהובלת ההורים, לטפל בה ולהיטיב את מצבה. בצורה עצמאית הוספנו, הרחבנו והעמקנו את התפילות ואת מגוון המצוות והמשימות. אנחנו מתפללים לקב"ה שישמע שועתינו ולא יסתיר פניו מילדה זו ומשאר חולי ישראל. השאלה והתהייה שלי מה, איך ועד כמה צריך, נכון ואפשרי ללכת עם זה ולהעמיס על המשפחה והסביבה. בהחלט מדובר על פעולות מגוונות ורק לסבר את האוזן, בני המשפחה הקרובים לקחו על עצמם להתפלל יותר מתוך התקרבות לה, החמרות בשמירת הלשון, אמירת ספר תהילים כל יום, לימוד תורה באופן קבוע יום יום, קבלת ברכות והתייעצות עם רבנים חשובים, תפילות לה על קברי צדיקים, פדיון נפש שנעשה פעמיים עם רב ידוע וכלל הוצאת סכום כסף גדול, גיוס כספים בארץ ובחו"ל למימון תרופות שאינן בסל ותוספת הכנסה בגלל הצורך של הורה אחד להיות צמוד לילדה, קריאת שיר השירים מספר פעמים ביום, חזרה 50 פעמים על קריאת איכה בט באב, עריכת שיעורים לצבור בבתינו, נסיעה לחו"ל לקברי צדיקים, סעודות אמן, סעודות ר"ח, אמירת פרקים מסוימים,הסבתות מקבלות על עצמן חומרות ומשימות ועוד פעולות מהסוג הנ"ל. אמנם איננו ממשפחות חסידיות אבל קיבלנו על עצמנו בשמחה מנהגים והנהגות שונות ועוד ועוד. האם יש מקום לשאול מה הדרך ללכת בה? איך מתמודדים עם השאלות העולות על הצלחת הפעולות השונות? איך מתייחסים לכל אותם אנשים טובים הרוצים לעזור ומביאים דברי אלוקים חיים באשר לדרך שתביא לריפוי המיוחל? ועוד מסוג השאלות האלה. עד כמה צריך, ראוי, נכון ואפשר לשנות אורחות חיים ועומס על חיי היום יום. האם ישנה הנחיה בגמרא כיצד לנהוג בשעה כזו? סליחה על הטרחה שבאורך המלל שלי. אשמח מאוד לדברי הבהרה וחיזוק.
תשובה: בשבת קראנו את פרשת ואתחנן, משה רבנו מבקש מד' להכנס לארץ ישראל ותפילתו לא מתקבלת. הוא לא הצטער שהתפלל לחינם, כי כל תפילה מקרבת אל ד' ויש לה ערך עצמי גם אם היא לא נענית. נאמר: אפילו חרב חדה מונחה על צווארו על יתיאש מן הרחמים. אך כאשר החרב כבר בתוך הגוף, צריך לדעת לקבל באהבה את רצון ד' ולהאמין שהכל לטובה. על כן למיטב הבנתי עשיתם מעל ומעבר בהשתדלות ולא צריך לעשות פדיון נפש יקר יותר. ולא להכנס בהוצאות נוספות שלא הכרחיות. כי רבונו של עולם הוא מנהיג את העולם ויש להשען עליו. וכעת התפילות צריכות להיות מכוונות שיהיה לילדה טוב וקל. והמשפחה צריכה לחיות את התקופה הזאת בצורה נכונה. זאת אומרת, יש להניח שיש עוד ילדים במשפחה וצריך לטפל בהם. ולא לתת לצער ולדאגה לשבש את כל התפקידים הנוספים של המשפחה. וד' ישלח את ברכתו לכם.
שאלה: שאלות במספר נושאים: א. עושים אצלנו בבית שיפוץ ובגלל זה הורידו את המזוזות לכמה ימים. האם אפשר לישון בלילה בלי מזוזה? ב. יש מנהג חסידי לישון בלילה עם ציצית בגלל שמירה (בדוק ומנוסה.). אני מחליף ציצית בלילה כי אם אני ישן עם אותה ציצית היא מסריחה. יש בזה בעיה, להחליף בלילה, שזה לא זמן ציצית לדעת הראש והרמב"ם? ג. יש לי ציצית שהיא לא הכי מהודרת ואני עובד איתה בזמן עבודה, אפשר להתנות בבוקר ולהחליף באמצע היום בלי לברך? ד. לענין ערובין: אם יש שני קירות בגובה שני מטר וחיברתי חוט שעובר מעל הקירות בלי לשים עמוד. האם זה ר? ה. איך מזהים תל המתלקט?
תשובה: א. כתוב בפוסקים שמזוזה אינה כמו תרומות מעשרות שאם לא הפרישו אז הפירות אסורים באכילה, במזוזה אפשר לישון גם אם עוד לא שמו מזוזה. ב. אין בעיה. יש בעיה לגבי הברכה ולכן תתכוון שאתה לא מתכוון לשם מצוות ציצית. המחלוקת בין הרא"ש לרמב"ם היא מה הכוונה שלילה אינו זמן ציצית, שהרמב"ם סובר שהזמן קובע, והרא"ש סובר שהבגד קובע, שהבגד המיוחד ללילה פטור אף ביום, ובגד המיוחד ליום חייב אפילו אם לובשו בלילה, והיות שזה ספק נוהגים שלא לברך בלילה. ד. כן, כשאתה מברך בבוקר תחשוב מראש שאתה עומד להחליף טלית בעוד כמה שעות ואז תצא ידי חובה הראשונה ולא תצטרך לברך שוב. ה. לא, היות וזה לא נראה כמו צורת הפתח, אלא יש להוסיף עמוד למטה ואפילו אינו מגיע לחוט, העיקר שיהיה גבוה עשרה טפחים, כגון בזנ"ט, ואז זה נחשב צורת הפתח כי רואים את העמוד כאילו מגיע עד למעלה משום "גוד אסיק". ו. יש למדוד, ואם מתחילת המדידה עד במרחק של 4 אמות (כ-2 מטר) יש גובה 10 טפחים (כ-80 ס"מ) למרות שזה משופע הוא נחשב תל המתלקט.
שאלה: לתת ממעשר כספים לעליות לתורה: במקום שאני מתפלל בו ביום כיפור, הגבאי שמוכר את הוצאת ספרי התורה, הגבהתן, פתיחת ההיכל, הרימונים והעליות לתורה, מכריז כל הזמן- שאת כל מה שציינתי אפשר לממן מכפסי מעשר. האם זה נכון?
תשובה: ישנם רבים המקילים בזה, וטוב שבעת הקניה תתכוון לשלם זאת מכספי מעשר כספים.
שאלה: בר מצוה בשבת חזון: למרות שיש מספר התיחסויות לשאלה שלי בתשובות שניתנו בעבר באתר זה - ברצוני לברר עוד: בננו יגיע בע"ה למצוות בראש חודש מנחם-אב. השבת הסמוכה שלאחר תאריך יום-הולדתו היא "שבת חזון". א. האם ראוי או רצוי שיעלה לתורה כנהוג ויחגוג את בר-המצווה באותה שבת בהשתתפות קרובי משפחה וחברים, או שיש עדיפות כלשהי לדחות זאת לשבת שלאחר צום תשעה באב? ב. אם העליה לתורה וארוח המשפחה מתקיימים בשבת חזון - האם ההלכה מחייבת מגבלות כלשהן בשמחה עקב אבלות "תשעת הימים"?
תשובה: יש לעשות כרגיל את כל מה שעושים בשבת. יעלה לתורה, יזרקו סוכריות, יעשו קידוש ויאכלו את הסעודות בשמחה כי אין שום מגבלות ואבילות בשבת. בהלכה יש אפילו ביטוי ש"תשעה באב שחל בשבת מעלה על שולחנו כסעודת שלמה בשעתו".
שאלה: אופניים לבנות: האם יש בעיה שבת תרכב על אופניים? (מבחינת צניעות)
תשובה: שאלת הצניעות נקבעת על פי הנוהג של המקום בדבר הזה. אם לא נהוג במקומכן שבת רוכבת על אופניים, לא ראוי לרכב. ואם הבנות רגילות לרכב, ובבגדים צנועים כמובן, במקום כזה אפשר לרכב.
שאלה: בינו לבינה: האם מותר להסתכל הסתכלות (של הנאה) בבת כאשר זה עוזר לי למנוע איסורים יותר חמורים? (היא לבושה צנוע והיא דוסית וזה מעודד אותי לא לחשוב על בנות לא צנועות ועוזר לי להתגבר על ה יצר האינטרנטי )
תשובה: הסתכלות בבנות לצורך הנאתך אסורה וגם משפילה את הבת שהופכת להיות כלי להנאותיך. וגם אילו היה כדבריך שההסתכלות הזו מונעת ממך איסורים אחרים לא היה מקום להתיר כיון שלא פותרים בעייה אחת על ידי יצירת בעייה אחרת. אולם מצד האמת זו עצת היצר. לא מנצחים את היצר על ידי שמגרים אותו, גם לא על ידי בנות צנועות. ועיקר פעולתו של היצר - ובעיקר יצר של עריות - הוא במחשבתו של האדם, וככל שהאדם חושב על נושא זה, אפילו אם הוא חושב כיצד להנצל מן היצר, סוף סוף הוא ממלא את מחשבותיו ביצר הזה והוא נופל על ידו. ועיקר הניצחון הוא הטהרת המחשבה. ומי שמצליח למלא את מחשבתו בדברים אחרים ולדחוק את המחשבות על היצר הרע ממוחו - מצליח להנצל ולנצח. וזה מה שאמרו חכמים "בראתי יצר הרע בראתי לו תורה תבלין" (קידושין) כלומר, היצר שוכן במחשבתו של אדם והלומד תורה דוחק את היצר ממחשבתו ומתמקד בתכנים וערכים אחרים ועל ידי זה ניצל מן היצר ומנצחו. הוא שולט ביצרו ולא יצרו שולט בו.
שאלה: עשרת השבטים: א. מיהם עשרת השבטים היום, והאם הם יחזרו בימות המשיח? האם ייתכן שהגרמנים, הספרדים מימי האינקוויזיציה או חלק מהערבים או שונאים אחרים של ישראל הם מעשרת השבטים? האם גם כאלה יחזרו לעם ישראל בימות המשיח? ב. העדות שנמצאות בארץ- זה נכון שיהודי פרס,עירק והמזרח התיכון הם משבט יהודה? ויהודי מזרח אירופה הם משבט בנימין? והאתיופים יוסף?
תשובה: א. זו שאלה היפוטתית שקשה לענות עליה באופן חד-משמעי. איננו יכולים לדעת מיהם עשרת השבטים. כתוב בגמרא "גמירי: לא כלא שיבטא" - כלומר יש לנו מסורת ששבט אינו כלה, וכנראה שחזרו בבית שני נציגים מכל השבטים, אבל קשה לומר היום שיש ממש שבטים אחרים שאנחנו לא מוצאים שנמצאים במקומות נידחים. ב. זה יכול להיות. המסורת היא שהאתיופים הם משבט דן. כנראה שיש כיום בעם ישראל מכל השבטים.
שאלה: ציצית לילה ביום: אני נוהג לישון עם ציצית בלילה (יש לי ציצית מיוחדת לכך). אני כעת רוצה ללבוש ציצית זו ביום באופן קבוע. האם ניתן לעשות זאת?
תשובה: מותר.
שאלה: כשרות טבעת נישואין: בטבעת הנישואין שקניתי לארוסתי, ישנן חריטות בצד הפנימי שקשורות לסוג הזהב, המשקל וכו. האם זאת בעיה? בנוסף, ארוסתי בחרה להכין את הטבעת משני סוגי זהב שונים, כלומר, שני חישוקים שיוצמדו לכדי טבעת אחת. האם זאת בעיה? (הטבעת לא עשויה מקשה אחת, וסוגי הזהב שונים) דבר נוסף- האם זה שארוסתי בחרה את הטבעת ויודעת את שוויה האמיתי מקל על הקידושין, שהרי מסכימה להתקדש בטבעת הזו שהיינו חוששים שנראית אולי יקרה יותר משוויה האמיתי?
תשובה: עליך להודיע את כל מה שאתה כותב למי שיסדר לך קידושין. הוא יחליט האם הוא מקפיד על כך. אני כשאני עורך חופה לא מקפיד על כך.
שאלה: צניעות עם נשים: ברצוני להודות להרה"ג אריאל שליט"א על ספרו השו"ת האחרון החשוב שלו בעיניין הריסת ביהכ"נ בגוש קטיף וכו וברצוני לשאול בעיניין הצניעות עם נשים: אני עובד במשרד עם 10 נשים ואנו 3 גברים נשואים. אני ממש ממש משתדל לשמור על גדרי ההלכה קלה כבחמורה בהסתכלות ובדיבור (ולא "בעצבנות דתית" מתח וכדו ) אך לא הבנתי איך הרב מתיר לשאול אישה "מה שלומך"? אני מאוד מבין לומר "בוקר טוב" או "מה שלומכם", אך לענ"ד, "מה שלומך?" זה ממש פנייה אישית! ולכן לדעתי האישה ממש מרגישה כאילו אני מתעניין בה באופן אישי!!. מהניסיון שלי כשפונים באופן אישי (בשם שלה מה שלומך) אז זה גם מאוד מקרב את הדעת.
תשובה: אם לדעתך שאלת מה שלומך היא התעניינות אישית, היא אכן אסורה. הבנתי הייתה שזו מילת נימוס חסרת משמעות. עובדה שהשואל לא מתעניין באמת מה שלומך.
שאלה: גל"צ בשבת: למיטב ידיעתי פקודות הצבא אוסרות על חילול שבת למעט מקרים של פיקוח נפש או פעולות שמוגדרות מבצעיות שאי אפשר לדחותם לאחר השבת. לעניות דעתי, הפעלה של תחנת רדיו אינה בגדר פיקוח נפש כלל ועיקר, ועדיין מועסקים שם חיילים יר. האין זה הפרה בוטה של פקודות מטכ"ל - ואין פוצה פה ומצפצף.
תשובה: אין ספק שזו הפרה בוטה, אך כנראה שאין כוח למנוע מהם והם עושים לצערנו מה שבא להם.
שאלה: עשרה מאמרות: מהן עשרה מאמרות שבהן נברא העולם? מה הפרוש? האם הכוונה לספירות שבקבלה?
תשובה: המאמר נמצא בפרקי אבות והמפרשים מסבירים שכתוב בפרשת הבריאה תשע פעמים "ויאמר" וח אומרים שגם המילה בראשית נחשבת מאמר, מפני שבאותו זמן לא היתה בריאה ולכן לא היה למי לומר ולכן לא כתוב שם "ויאמר", אך גם בריאת היש מהאין המוחלט נחשב כמאמר. עשר ספירות זה חוץ מזה.
שאלה: התבטלות לצדיק בתורת הרב: מה המקום של התבטלות לצדיק, כחלק מעבודת ה, בתורת הרב קוק?
תשובה: הרב נוגע בשאלה זו באורות ישראל פרק ג. סעיף ג. הוא אומר הדבקות בצדיקים.היא דבר נכבד מאד.אבל צריך שמירה גדולה וכו' עיין שם. ולבסוף הוא אומר אשריהם ישראל שהם דבקים בנשמת האומה, שהיא טוב מוחלט, לשאוב על ידה אור ד' הטוב.
שאלה: ייחוד עם דוד: משפחתי נוסעת מחר בע"ה לשבוע ואיני מצטרפת. סבתי חולה והיא תישאר בביתי ודוד שלי (בנה) יישן איתנו בלילות ע"מ לשמור עליה. האם מותר לי לישון בבית? זה ייחוד או שזה לא צנוע?
תשובה: יש בזה בעיה של ייחוד ולכן אין לך לישון בבית. עד שאת יוצאת מהבית יש להקפיד שהאורות יהיו דלוקים והדלת של הבית לכיוון החוץ תישאר פתוחה. הרב חיים כץ
שאלה: ברכת הגומל על בקבוק תבערה: א. האם צריך לברך הגומל על בקבוק תבערה שנזרק לכיוון האוטו ולא פגע? ב. אם לא ברכתי בהזדמנות הראשונה מיד לאחר האירוע, אוכל לברך אחרי?
תשובה: רק אם הבקבוק לא פגע ברכב באופן ניסי צריך לברך, כי הכלל בברכת הגומל הוא שמברכים רק אם אדם היה בסכנה ולא שהיתה סכנה שעברה לידו. אבל אני סובר שצריך לברך בכלל על כל נסיעה ברכב, מפני שכיום יש סכנה בכל נסיעה שהרי אנו שומעים בכל יום על תאונות ונפגעים ל"ע בכבישים וזה כמו בסכנת הולכי מדבריות שבעבר, אלא שאין לברך כל יום אלא בשבת שאז הוא גומר ומפסיק את מסלול הנסיעות שלו. ולכן הנהגתי בבית הכנסת בקרית ארבע שכל שבת מברך אחד הגומל ומוציא את כל הנוסעים ידי חובה.
שאלה: סגירת בית כנסת בשבת: מניין התפילה שלנו קיים מזה כ8 שנים. לפני מספר חודשים החל וועד בית הכנסת לנהל מו"מ עם נציגי בית כנסת אחר על אפשרות של איחוד בין המניינים. מדובר בשני מניינים שונים במהות זה מזה (נוסח, גיל המתפללים, סגנון התפילה, ההתייחסות לנושא הכספי ותפקידו בבית הכנסת וכד ). בתוך המנין קיימת קבוצת מתפללים אשר מתנגדת למהלך האיחוד המוצע (וחלקם הגיעו מבית הכנסת השני). השבוע הודיע הוועד כי בשבת הקרובה הולכים כולם להתפלל במשך כל השבת בבית הכנסת השני (כחלק מתהליכי האיחוד המוצע). מתנגדי האיחוד מסרבים ללכת והודיעו על כוונתם לקיים תפילות כסדרן גם בשבת זו. השאלה הנשאלת היא, האם רשאי הוועד להתנגד באופן פעיל (נעילת בית הכנסת וכד ) כדי למנוע את קיום התפילות (המבנה הוא רכוש ציבורי ובעלי ספרי התורה נמצאים בין מתנגדי האיחוד) בשבת זו?
תשובה: לא ניתן לענות על השאלה אלא כאשר שומעים את שני הצדדים. במצב זה יש לפנות אל רב שהוא מוסכם על שני הצדדים והוא יהיה הבורר.
שאלה: מעשה שבת ע"י אוטיסט: האם לגבי ילד אוטיסט שלא מודע כלל למעשיו וגם לא להלכות שבת, שהדליק אור בשבת - מותר ליהנות מכך? ובכלל, האם יש איסור הנאה ממלאכת שבת באוטיסט?
תשובה: יש בזה מחלוקת הפוסקים (בכלל לגבי כל ילד קטן) בדעת תורה שי"ח, האם גם על זה גזרו ח במעשה שבת כמו שגזרו במעשה שבת של גוי או שמכיוון שהטעם הוא "שמא יאמר לו" ובמקרה של קטן או שוטה שאין בו דעת לא שייך לא גזרו, ולכן אפשר לסמוך על המיקל בשעת הצורך.
שאלה: כרטיס צילום של חבר באגודת הסטודנטים: קיימת לסטודנט אפשרות להירשם לאגודת הסטודנטים, ולשלם עבור שנה 90 ש"ח. הת הוא בעבור הופעות ומופעים ברוח חילונית (בחלקם הגדול), וכן ניתנות הטבות גם בהדפסות,צילומים וכו. מי שנרשם לאגודת הסטודנטים מקבל כרטיס, שהדפסת צילום דף דרכו עולה 12 אגורות. ומי שלא חבר באגודה - משלם 18 אגורות לדף. בעקרון, חבל לי לשלם סכום שכזה כאשר רוב ההטבות הם בענייני תרבות שלא ראויים כ"כ לבן תורה. האם כאשר אני מצלם מדפיס דפים במכללה - מותר לבקש ממישהו שהוא כן חבר באגודה את הכרטיס שלו, להדפיס עם הכרטיס, וכך אשלם לחבר עבור כל דף 12 אגורות, במקום שאם הייתי משתמש בכרטיס שלי - המחיר היה עולה לי 18 אגורות לדף?
תשובה: היות והכרטיס חבר ניתן על בסיס אישי, אין לשניכם רשות לעבור על דעת האגודה, ואסור להעביר את הכרטיס לשימושו של אחר שאינו חבר באגודה. הרב ניר אביב